163. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 704 της 29 Αυγ./6 Σεπτ. 1979 (ΦΕΚ Α΄ 210) Περί περιορισμού συναρμοδιοτήτων κατά την έκδοσιν διοικητικών πράξεων επί αντικειμένων αρμοδιότητος Υπουργείων Προεδρίας Κυβερνήσεως, Εθνικής Παιδείας και Θρησκευμάτων και Οικονομικών. Έχοντες υπ’ όψει: 1.Τας διατάξεις: α) του εδαφ. α΄ της παρ. 1 του άρθρ. 2 του Νόμ. 865/1979 «περί ρυθμίσεως θεμάτων τινών οργανώσεως και λειτουργίας Υπηρεσιών του Δημοσίου» και β) των άρθρ. 2, 3 και 5 του Ν.Δ. 216/1974 «περί συστάσεως Υπουργείου Προεδρίας Κυβερνήσεως». 2.Την υπ’ αριθ. ΔΛ7/2/2/4 της 31.12.1974 (ΦΕΚ 2/2.1.1975/Τ.Β΄) απόφασιν του Πρωθυπουργού «περί μεταβιβάσεως αρμοδιοτήτων εις τον Υπουργόν Προεδρίας Κυβερνήσεως». 3.Την υπ’ αριθ. 618/1979 γνωμοδότησιν του Συμβουλίου Επικρατείας, προτάσει των Υπουργών Προεδρίας Κυβερνήσεως, Εθνικής Παιδείας και Θρησκευμάτων και Οικονομικών, αποφασίζομεν: Άρθρον μόνον.-1.Τα κατωτέρω θέματα, δια την ρύθμισιν των οποίων απαιτείται κατά τας κειμένας διατάξεις Προεδρικόν Διάταγμα εκδιδόμενον κατόπιν προτάσεων των Υπουργών Προεδρίας Κυβερνήσεως, Εθνικής Παιδείας και Θρησκευμάτων και Οικονομικών, ρυθμίζονται εφεξής δια Π.Δ/τος εκδιδομένου προτάσει των Υπουργών Εθνικής Παιδείας και Θρησκευμάτων και Οικονομικών: α)Προκειμένου περί Ανωτάτων Εκπαιδευτικών Ιδρυμάτων (Ν.Δ. 3974/59, Νόμ. 641/77, Νόμ. 741/77, Νόμ. 815/78): αα)Η ίδρυσις, κατάργησις, συγχώνευσις, διαχωρισμός, αναδιοργάνωσις, μετονομασία και μετατροπή Σχολών, Τμημάτων και Τομέων αυτών, παραρτημάτων, εργαστηρίων, σπουδαστηρίων, φροντιστηρίων, κλινικών, μουσείων, ινστιτούτων, κέντρων και λοιπών επιστημονικών μονάδων, εξαιρέσει της συστάσεως, καταργήσεως ή αναδιαρθρώσεως διοικητικών εν γένει υπηρεσιών και καθορισμού των αρμοδιοτήτων αυτών, ως και κλάδων και θέσεων του πάσης φύσεως διοικητικού προσωπικού. ββ)Η ίδρυσις, κατάργησις, μετατροπή και μετονομασία εδρών, ως και ο καθορισμός ή μεταβολή του περιεχομένου αυτών. γγ)Η σύστασις, κατάργησις, συγχώνευσις, ανακατανομή ή μεταφορά θέσεων του κατά τας διατάξεις του Α.Ν. 553/1968, ως ετροποποιήθη και συνεπληρώθη μεταγενεστέρως, Επικουρικού Διδακτικού Προσωπικού. β)Προκειμένου περί Νηπιαγωγείων Δημοτικών Σχολείων, Γυμνασίων, Λυκείων και Πειραματικών Σχολείων. Η ίδρυσις, προαγωγή, κατάργησις, συγχώνευσις, διαίρεσις, υποβιβασμός, μεταφορά, οργάνωσις και λειτουργία των ως άνω εκπαιδευτικών μονάδων, εφ’ όσον δεν συνεπάγεται αύξησιν ή μείωσιν ή αναδιάρθρωσιν γενικώς των οργανικών θέσεων του διοικητικού εν γένει προσωπικού αυτών (Νόμ. 309/1976). γ)Προκειμένου περί Τεχνικών και Επαγγελματικών Σχολών, Τεχνικών και Επαγγελματικών Λυκείων, Ανωτέρων Τεχνικών και Επαγγελματικών Σχολών, Κέντρων Ανωτέρας Τεχνικής και Επαγγελματικής Εκπαιδεύσεως (Κ.Α.Τ.Ε.Ε.), Πολυδυνάμων Κέντρων Μέσης Εκπαιδεύσεως: Η ίδρυσις, κατάργησις, συγχώνευσις, μετατροπή, μεταφορά, οργάνωσις και λειτουργία των ως άνω εκπαιδευτικών μονάδων, εφ’ όσον δεν συνεπάγεται αύξησιν ή μείωσιν ή αναδιάρθρωσιν γενικώς των οργανικών θέσεων του διοικητικού εν γένει προσωπικού αυτών (Νόμ. 576/1977). 2.Τα εκ των ανωτέρω θέματα, μη προκαλούντα, κατά βεβαίωσιν της οικείας Υπηρεσίας Εντελλομένων Εξόδων, δαπάνην τινά, ρυθμίζονται εφεξής δια Π.Δ/τος εκδιδομένου προτάσει μόνον του Υπουργού Εθνικής Παιδείας και Θρησκευμάτων. Εις τον Υπουργόν Προεδρίας Κυβερνήσεως, ανατίθεμεν την δημοσίευσιν και εκτέλεσιν του παρόντος Δ/τος. 